P9_TA(2019)0102

Δίκαιη φορολόγηση σε μια ψηφιοποιημένη και παγκοσμιοποιημένη οικονομία: BEPS 2.0

Ψήφισμα του Ευρωπαϊκού Κοινοβουλίου της 18ης Δεκεμβρίου 2019 σχετικά με τη δίκαιη φορολόγηση σε μια ψηφιοποιημένη και παγκοσμιοποιημένη οικονομία: BEPS 2.0 (2019/2901(RSP))

(2021/C 255/03)

Το Ευρωπαϊκό Κοινοβούλιο,

— έχοντας υπόψη τα άρθρα 4 και 13 της Συνθήκης για την Ευρωπαϊκή Ένωση (ΣΕΕ),

— έχοντας υπόψη τα άρθρα 107, 108, 113, 115 και 116 της Συνθήκης για τη λειτουργία της Ευρωπαϊκής Ένωσης (ΣΛΕΕ),

— έχοντας υπόψη το σχέδιο δράσης BEPS του ΟΟΣΑ, του Οκτωβρίου του 2015, και ειδικότερα τη δράση 1,

— έχοντας υπόψη το πρόγραμμα εργασιών του ΟΟΣΑ σχετικά με την ανάπτυξη μιας συναινετικής λύσης για τις φορολογικές προκλήσεις που απορρέουν από την ψηφιοποίηση της οικονομίας, το οποίο εγκρίθηκε στις 29 Μαΐου 2019,

— έχοντας υπόψη τα έγγραφα δημόσιας διαβούλευσης του ΟΟΣΑ της 9ης Οκτωβρίου 2019 και της 8ης Νοεμβρίου 2019, αντίστοιχα, με τίτλο «Πρόταση της Γραμματείας για μια “ενιαία προσέγγιση” στο πλαίσιο του πρώτου πυλώνα» και «Παγκόσμιας εμβέλειας πρόταση κατά της διάβρωσης της φορολογικής βάσης (GloBE) — Δεύτερος πυλώνας» (και τα δύο έγγραφα αποτελούν προτάσεις της Γραμματείας του ΟΟΣΑ),

— έχοντας υπόψη το ψήφισμα της επιτροπής TAXE της 25ης Νοεμβρίου 2015 σχετικά με τις φορολογικές αποφάσεις τύπου «tax ruling» και άλλα μέτρα παρόμοιου χαρακτήρα ή αποτελέσματος (1), το ψήφισμα της επιτροπής TA X 2 της 6ης Ιουλίου 2016 σχετικά με τις φορολογικές αποφάσεις τύπου «tax ruling» και άλλα μέτρα παρόμοιου χαρακτήρα ή αποτελέσματος (2), τη σύσταση της επιτροπής PANA της 13ης Δεκεμβρίου 2017 προς το Συμβούλιο και την Επιτροπή εν συνεχεία της έρευνας για τη νομιμοποίηση εσόδων από παράνομες δραστηριότητες, τη φοροαποφυγή και τη φοροδιαφυγή (3), και το ψήφισμα της επιτροπής TA X 3 της 26ης Μαρτίου 2019 σχετικά με το οικονομικό έγκλημα, τη φοροδιαφυγή και τη φοροαποφυγή (4),

— έχοντας υπόψη το ψήφισμά του, της 16ης Δεκεμβρίου 2015, που περιέχει συστάσεις προς την Επιτροπή σχετικά με την επίτευξη διαφάνειας, συντονισμού και σύγκλισης στις πολιτικές όσον αφορά τη φορολογία των εταιρειών στην Ένωση (5),

— έχοντας υπόψη τη συνέχεια που δόθηκε από την Επιτροπή σε καθένα από τα προαναφερθέντα ψηφίσματα του Κοινοβουλίου (6),

— έχοντας υπόψη τα αποτελέσματα των διαφόρων συνόδων κορυφής G7, G8 και G20 για διεθνή φορολογικά θέματα,

— έχοντας υπόψη το έγγραφο πολιτικής του Διεθνούς Νομισματικού Ταμείου με τίτλο «Corporate Taxation in the Global Economy» (Φορολόγηση εταιρειών στην παγκόσμια οικονομία) (7),

— έχοντας υπόψη τις πολυάριθμες αποκαλύψεις από ερευνητές δημοσιογράφους, όπως τα LuxLeaks, τα έγγραφα του Παναμά, τα Paradise Papers και, πιο πρόσφατα, τα σκάνδαλα «cum-ex», καθώς και τις υποθέσεις νομιμοποίησης εσόδων από εγκληματικές δραστηριότητες που αφορούν, ιδίως, τράπεζες στη Δανία, την Εσθονία, τη Γερμανία, τη Λετονία, τις Κάτω Χώρες και το Ηνωμένο Βασίλειο,

— έχοντας υπόψη τη μελέτη του με τίτλο «Impact of Digitalisation on International Tax Matters: Challenges and Remedies» («Αντίκτυπος της ψηφιοποίησης σε διεθνή φορολογικά θέματα: Προκλήσεις και λύσεις) (8),

— έχοντας υπόψη τις μελέτες της Επιτροπής σχετικά με δείκτες επιθετικού φορολογικού σχεδιασμού (9),

— έχοντας υπόψη τα στοιχεία που συγκέντρωσε η επιτροπή TAX3 κατά τις 34 ακροάσεις της με εμπειρογνώμονες ή από ανταλλαγές απόψεων με Επιτρόπους και υπουργούς και κατά τις αποστολές στις ΗΠΑ, τη Λετονία, τη Νήσο του Μαν, την Εσθονία και τη Δανία,

— έχοντας υπόψη το εκσυγχρονισμένο και ισχυρότερο πλαίσιο για τη φορολογία των εταιρειών που θεσπίστηκε κατά τη διάρκεια της παρούσας νομοθετικής περιόδου, και ιδίως τις οδηγίες κατά της φοροαποφυγής (ATAD I (10) και ATAD II (11)),

— έχοντας υπόψη τις προτάσεις της Επιτροπής που εκκρεμούν προς έγκριση, ειδικότερα σχετικά με την κοινή (ενοποιημένη) βάση φορολογίας εταιρειών [Κ(Ε)ΒΦΕ] (12), τη δέσμη μέτρων για τη φορολόγηση της ψηφιακής οικονομίας (13) και την υποβολή εκθέσεων ανά χώρα (CBCR) (14), καθώς και τη θέση του Κοινοβουλίου σχετικά με τις εν λόγω προτάσεις,

— έχοντας υπόψη το ψήφισμα που εγκρίθηκε την 1η Δεκεμβρίου 1997 από το Συμβούλιο και τους αντιπροσώπους των κυβερνήσεων των κρατών μελών σχετικά με έναν κώδικα δεοντολογίας για τη φορολογία των επιχειρήσεων (15), και τις τακτικές εκθέσεις της Ομάδας «Κώδικας δεοντολογίας» (Φορολογία των επιχειρήσεων) προς το Συμβούλιο ECOFIN,

— έχοντας υπόψη την ανακοίνωση της Επιτροπής της 21ης Μαρτίου 2018 σχετικά με τις νέες απαιτήσεις κατά της φοροαποφυγής στη νομοθεσία της ΕΕ που διέπει ιδίως τις χρηματοδοτικές και επενδυτικές πράξεις (C(2018)1756),

— έχοντας υπόψη τις έρευνες για κρατικές ενισχύσεις και τις σχετικές αποφάσεις της Επιτροπής (16),

— έχοντας υπόψη την ανακοίνωση της Επιτροπής της 28ης Ιανουαρίου 2016 σχετικά με μια εξωτερική στρατηγική για πραγματική φορολόγηση (COM(2016)0024), στην οποία η Επιτροπή ζήτησε από την ΕΕ να «δώσει το παράδειγμα»,

— έχοντας υπόψη τα συμπεράσματα του Συμβουλίου της 5ης Δεκεμβρίου 2017 σχετικά με τον ενωσιακό κατάλογο μη συνεργάσιμων περιοχών φορολογικής δικαιοδοσίας,

— έχοντας υπόψη το σημείωμα της Προεδρίας της 28ης Οκτωβρίου 2019 σχετικά με την πορεία των εργασιών όσον αφορά τη φορολόγηση της ψηφιακής οικονομίας,

— έχοντας υπόψη το ψήφισμά του της 8ης Ιουλίου 2015 σχετικά με τη φοροαποφυγή και τη φοροδιαφυγή ως προκλήσεις για τη διακυβέρνηση, την κοινωνική προστασία και την ανάπτυξη στις αναπτυσσόμενες χώρες (17),

— έχοντας υπόψη την ανακοίνωση της Επιτροπής της 15ης Ιανουαρίου 2019 με τίτλο «Προς μια πιο αποτελεσματική και πιο δημοκρατική διαδικασία λήψης αποφάσεων στη φορολογική πολιτική της ΕΕ» (COM(2019)0008),

— έχοντας υπόψη τις επιστολές ανάθεσης καθηκόντων και τις ακροάσεις της Εκτελεστικής Αντιπροέδρου για μια Ευρώπη έτοιμη για την ψηφιακή εποχή, του Εκτελεστικού Αντιπροέδρου για μια οικονομία στην υπηρεσία των ανθρώπων και του Επιτρόπου οικονομικών και νομισματικών υποθέσεων και του ευρώ (18),

— έχοντας υπόψη την ερώτηση προς την Επιτροπή σχετικά με τη δίκαιη φορολόγηση σε μια ψηφιοποιημένη και παγκοσμιοποιημένη οικονομία: BEPS 2.0 (O-000040/2019 — B9-0060/2019),

— έχοντας υπόψη το άρθρο 136 παράγραφος 5 και το άρθρο 132 παράγραφος 2 του Κανονισμού του,

Α. λαμβάνοντας υπόψη ότι οι ισχύοντες διεθνείς κανόνες για τη φορολόγηση των εταιρειών ενδέχεται να είναι δυσλειτουργικοί και να πρέπει να επικαιροποιηθούν, δεδομένου ότι χρονολογούνται από τις αρχές του 20ου αιώνα και δεν είχαν σχεδιαστεί για τις προκλήσεις της ψηφιακής οικονομίας, με αποτέλεσμα ορισμένες χώρες να λάβουν μονομερή μέτρα για την αντιμετώπιση των προκλήσεων αυτών·

Β. λαμβάνοντας υπόψη ότι έπειτα από τη χρηματοπιστωτική κρίση της περιόδου 2008-2009 και μια σειρά αποκαλύψεων από δημοσιογράφους και οργανώσεις της κοινωνίας των πολιτών για πρακτικές φοροδιαφυγής, επιθετικού φορολογικού σχεδιασμού, φοροαποφυγής και νομιμοποίησης εσόδων από εγκληματικές δραστηριότητες, οι χώρες της G20 συμφώνησαν να αντιμετωπίσουν αυτά τα ζητήματα σε παγκόσμιο επίπεδο, λειτουργώντας στο πλαίσιο του ΟΟΣΑ, μέσω του σχεδίου «Διάβρωση της βάσης και μετατόπιση των κερδών» (BEPS), που οδήγησε στο σχέδιο δράσης BEPS· λαμβάνοντας υπόψη ότι οι κανόνες BEPS του ΟΟΣΑ δεν έχουν εφαρμοστεί παντού με τα ίδια επίπεδα δέσμευσης και προσήλωσης·

Γ. λαμβάνοντας υπόψη ότι με το σχέδιο δράσης BEPS επιτεύχθηκε μια παγκόσμια συναίνεση σε διάφορα ζητήματα, με στόχο την καταπολέμηση της φοροδιαφυγής, του επιθετικού φορολογικού σχεδιασμού και της φοροαποφυγής· λαμβάνοντας υπόψη ότι δεν υπήρξε, ωστόσο, συμφωνία για την αντιμετώπιση των φορολογικών προκλήσεων που απορρέουν από την ψηφιοποίηση της οικονομίας, γεγονός που οδήγησε στην έκδοση χωριστής τελικής έκθεσης, το 2015, όσον αφορά τη δράση 1 του BEPS·

Δ. λαμβάνοντας υπόψη ότι το Ευρωπαϊκό Κοινοβούλιο, με τα ψηφίσματα των επιτροπών TAXE, TAX2, TAX3 και PANA καθώς και με τη γνωμοδότησή του για την κοινή βάση φορολογίας εταιρειών, έχει ζητήσει επανειλημμένα τη μεταρρύθμιση του διεθνούς συστήματος φορολόγησης των εταιρειών, με στόχο να αντιμετωπιστούν η φοροδιαφυγή, η φοροαποφυγή και οι προκλήσεις που συνδέονται με τη φορολόγηση της ψηφιακής οικονομίας, και κάλεσε την Επιτροπή και τα κράτη μέλη να συμφωνήσουν σε μια κοινή ευρωπαϊκή θέση σε επίπεδο ΟΟΣΑ/G20 ή να αναλάβουν δράση σε επίπεδο ΕΕ εάν δεν είναι δυνατή μια διεθνής συμφωνία·

Ε. λαμβάνοντας υπόψη ότι το 2018, κατά τη διάρκεια των εν εξελίξει διαπραγματεύσεων για μια διεθνή συμφωνία, η Επιτροπή υπέβαλε δύο προτάσεις για τη φορολόγηση της ψηφιακής οικονομίας· λαμβάνοντας υπόψη ότι το Ευρωπαϊκό Κοινοβούλιο υποστήριξε τις εν λόγω προτάσεις, αλλά αυτές δεν εγκρίθηκαν από το Συμβούλιο, καθότι οι αντιρρήσεις ενός μικρού αριθμού κρατών μελών δεν επέτρεψαν την επίτευξη ομοφωνίας· μια βραχυπρόθεσμη λύση για τη θέσπιση ενός φόρου ψηφιακών υπηρεσιών (ΦΨΥ) και μια μακροπρόθεσμη λύση για τον καθορισμό της σημαντικής ψηφιακής παρουσίας (ΣΨΠ) ως φορολογητέου συνδετικού στοιχείου (nexus) για τη φορολόγηση των εταιρειών, η οποία μελλοντικά θα πρέπει να αντικαταστήσει τον ΦΨΥ·

ΣΤ. λαμβάνοντας υπόψη ότι το Πλαίσιο χωρίς αποκλεισμούς για την BEPS του ΟΟΣΑ/G20 (IF), ενεργώντας σύμφωνα με την εντολή που έλαβε τον Μάρτιο του 2017 από τους Υπουργούς Οικονομικών της G20 και λειτουργώντας μέσω της ειδικής ομάδας για την ψηφιακή οικονομία, υπέβαλε τον Μάρτιο του 2018 ενδιάμεση έκθεση σχετικά με τις φορολογικές προκλήσεις που απορρέουν από την ψηφιοποίηση·

Ζ. λαμβάνοντας υπόψη ότι, τον Μάιο του 2019, το IF ενέκρινε πρόγραμμα εργασίας για την επίτευξη συναίνεσης —το οποίο εγκρίθηκε από την G20— με στόχο υπάρξει συμφωνία έως τα τέλη του 2020·

Η. λαμβάνοντας υπόψη ότι το IF πρότεινε οι υπό εξέταση προτάσεις των μελών για την αντιμετώπιση των προκλήσεων της ψηφιοποίησης να ομαδοποιηθούν σε δύο πυλώνες: ο πρώτος πυλώνας εστιάζει στην κατανομή φορολογικών δικαιωμάτων μέσω νέων κανόνων για την κατανομή των κερδών και τα φορολογητέα συνδετικά στοιχεία, ενώ στον δεύτερο πυλώνα εξετάζονται τα υπόλοιπα ζητήματα σε σχέση με τη BEPS, με τη θέσπιση μέτρων για την εξασφάλιση ενός ελάχιστου επιπέδου φορολόγησης·

Θ. λαμβάνοντας υπόψη ότι, στις 9 Οκτωβρίου 2019, η Γραμματεία του ΟΟΣΑ ξεκίνησε δημόσια διαβούλευση με βάση την πρόταση για μια «ενοποιημένη προσέγγιση» με στόχο την επίτευξη συναίνεσης επί των τριών εναλλακτικών λύσεων που καθορίζονται στον πρώτο πυλώνα· λαμβάνοντας υπόψη ότι, στις 18 Οκτωβρίου 2019, η G20 (19) επιδοκίμασε τις προσπάθειες που κατέβαλε η Γραμματεία του ΟΟΣΑ για να υποβάλει την προτεινόμενη ενοποιημένη προσέγγιση στο πλαίσιο του πρώτου πυλώνα, αλλά δεν ενέκρινε επίσημα την πρόταση· λαμβάνοντας υπόψη ότι, στις 8 Νοεμβρίου 2019, η Γραμματεία του ΟΟΣΑ ξεκίνησε δημόσια διαβούλευση σχετικά με την πρόταση «GloBE» στο πλαίσιο του δεύτερου πυλώνα·

Ι. λαμβάνοντας υπόψη ότι ένα δίκαιο και αποδοτικό φορολογικό σύστημα αποτελεί καθοριστικό παράγοντα για την αντιμετώπιση της ανισότητας και εξασφαλίζει την ασφάλεια και τη σταθερότητα που αποτελούν προϋποθέσεις για την ανταγωνιστικότητα, καθώς και ισότιμους όρους ανταγωνισμού μεταξύ των εταιρειών, ιδίως μεταξύ των μικρών και μεσαίων επιχειρήσεων· λαμβάνοντας υπόψη ότι ένα δίκαιο και αποδοτικό φορολογικό σύστημα είναι επίσης απαραίτητο προκειμένου τα κράτη μέλη να εξασφαλίζουν φορολογικά έσοδα που τους επιτρέπουν να εφαρμόζουν υγιείς πολιτικές, κάτι που έχει οφέλη για ολόκληρη την ΕΕ χάρη στην αυξημένη σταθερότητα·

ΙΑ. λαμβάνοντας υπόψη ότι οι ονομαστικοί συντελεστές φορολογίας εταιρειών μειώθηκαν σε επίπεδο ΕΕ από κατά μέσο όρο 32 % το 2000 σε 21,7 % το 2019 (20), κάτι που αντιπροσωπεύει μείωση κατά 32 %· λαμβάνοντας υπόψη ότι η μείωση αυτή ενδέχεται να έχει επιπτώσεις για τη βιωσιμότητα των κρατών πρόνοιας στην ΕΕ και πιθανές δευτερογενείς επιπτώσεις σε άλλες χώρες· λαμβάνοντας υπόψη ότι 22 από τις 38 χώρες που εξετάστηκαν στο πλαίσιο της έκθεσης του ΟΟΣΑ του 2018 για τη μεταρρύθμιση της φορολογικής πολιτικής (21) έχουν πλέον συνδυασμένο επίσημο φορολογικό συντελεστή εισοδήματος εταιρειών ίσο ή χαμηλότερο του 25 %, σε σύγκριση με μόνον έξι χώρες το 2000·

ΙΒ. λαμβάνοντας υπόψη ότι η Επιτροπή έχει διατυπώσει επικρίσεις σε ορισμένες εκθέσεις ανά χώρα όσον αφορά ελλείψεις στα εθνικά φορολογικά συστήματα που διευκολύνουν τον επιθετικό φορολογικό σχεδιασμό, υποστηρίζοντας ότι υπονομεύουν την ακεραιότητα της ευρωπαϊκής ενιαίας αγοράς·

ΙΓ. λαμβάνοντας υπόψη ότι σημειώνεται μια σταδιακή μετάβαση από την υλική παραγωγή σε άυλα περιουσιακά στοιχεία στις αλυσίδες αξίας των πολυεθνικών επιχειρήσεων, όπως αντανακλάται στους σχετικούς ρυθμούς αύξησης, κατά τα τελευταία πέντε έτη, των εισπράξεων δικαιωμάτων και τελών αδειών (σχεδόν 5 % ετησίως) σε σύγκριση με τις εμπορευματικές συναλλαγές και τις άμεσες ξένες επενδύσεις (λιγότερο από 1 % ετησίως)· λαμβάνοντας υπόψη ότι ορισμένες πολυεθνικές επιχειρήσεις δεν πληρώνουν σχεδόν καθόλου φόρους σε ορισμένα κράτη μέλη, χρησιμοποιώντας νόμιμες στρατηγικές φορολογικού σχεδιασμού, παρά τη σημαντική ψηφιακή παρουσία τους και τα υψηλά έσοδά τους στα εν λόγω κράτη μέλη·

ΙΔ. λαμβάνοντας υπόψη ότι η μεταβίβαση αρμοδιοτήτων στον τομέα της φορολογίας από το εθνικό στο ενωσιακό επίπεδο θα απαιτούσε τροποποίηση της Συνθήκης·

Εξεύρεση συναινετικής λύσης για τις φορολογικές προκλήσεις που απορρέουν από την ψηφιοποίηση της οικονομίας

1. αναγνωρίζει την πρόοδο που έχει επιτευχθεί χάρη στο σχέδιο δράσης BEPS και την εφαρμογή του από την ΕΕ μέσω της οδηγίας ATAD, αλλά αναγνωρίζει ότι ορισμένες προκλήσεις, ιδίως όσες συνδέονται με την παγκοσμιοποίηση και την ψηφιοποίηση της οικονομίας, ακόμη δεν έχουν αντιμετωπιστεί· καλεί τη νέα Επιτροπή να αξιολογήσει τον τρόπο με τον οποίο τα κράτη μέλη εφαρμόζουν την οδηγία ATAD, να διερευνήσει την ύπαρξη τυχόν νέων τρόπων παράκαμψης της εν λόγω οδηγίας και να υποβάλει νέες νομοθετικές προτάσεις για την αντιμετώπιση των μεθόδων αυτών, στις περιπτώσεις που αυτό είναι απαραίτητο·

2. επισημαίνει ότι η οδηγία ATAD είναι πιο προωθημένη από το σχέδιο δράσης BEPS, ιδίως όσον αφορά τους νέους κανόνες της ΕΕ για τις ελεγχόμενες αλλοδαπές εταιρείες, χάρη στους οποίους τα κέρδη που έχουν τοποθετηθεί σε φορολογικούς παραδείσους είναι δυνατόν να φορολογούνται στη χώρα της ΕΕ στην οποία έχει την έδρα της μια πολυεθνική επιχείρηση· σημειώνει ότι μέτρα αυτού του είδους περιορίζουν τον επιθετικό φορολογικό σχεδιασμό και τη φοροαποφυγή·

3. υπενθυμίζει ότι οι προτάσεις της ΕΕ για κοινή (ενοποιημένη) βάση φορολογίας εταιρειών [Κ(Ε)ΒΦΕ] αποτελούν επίσης μια πολύ πιο προωθημένη προσέγγιση, σε επίπεδο ΕΕ, από τις εν λόγω εναλλακτικές λύσεις του ΟΟΣΑ, ιδίως με την παρέκκλιση από την αρχή της χωριστής οντότητας; υπενθυμίζει τη θέση του Κοινοβουλίου για την Κ(Ε)ΒΦΕ·

4. θεωρεί ότι οι προτάσεις της ΕΕ για Κ(Ε)ΒΦΕ είναι επωφελείς τόσο για τις εταιρείες όσο και για τους πολίτες, καθώς θα οδηγούσαν σε απλούστευση του φορολογικού πλαισίου και θα συνέβαλλαν στην καταπολέμηση της φοροαποφυγής· τονίζει τη σημασία της ενοποίησης για τη μείωση του διοικητικού φόρτου, του κόστους συμμόρφωσης και των φορολογικών εμποδίων για τις διασυνοριακές εταιρείες στην ΕΕ, καθώς και για την εξάλειψη της ανάγκης για σύνθετες ρυθμίσεις μεταβιβαστικής τιμολόγησης· παροτρύνει, ως εκ τούτου, το Συμβούλιο να εγκρίνει ταχέως τις δύο προτάσεις·

5. υπενθυμίζει ότι η ΕΕ υπήρξε πρωτοπόρος στις προσπάθειες για την αντιμετώπιση των φορολογικών προκλήσεων που απορρέουν από την ψηφιοποίηση, ιδίως με τις προτάσεις για Κ(Ε)ΒΦΕ, ΦΨΥ και ΣΨΠ·

6. εκφράζει τη λύπη του για το γεγονός ότι τα κράτη μέλη δεν μπόρεσαν να συμφωνήσουν σε μια κοινή προσέγγιση όσον αφορά την Κ(Ε)ΒΦΕ, τον ΦΨΥ και τη ΣΨΠ· σημειώνει ότι ο ΟΟΣΑ επιδιώκει την αντιμετώπιση των φορολογικών προκλήσεων που σχετίζονται με την ψηφιοποίηση της οικονομίας, και την επίτευξη συναινετικής μακροπρόθεσμης λύσης έως τα τέλη του 2020· θεωρεί ότι μια παγκόσμια λύση αποτελεί τον αποτελεσματικότερο τρόπο αντιμετώπισης των εν λόγω προκλήσεων·

7. σημειώνει ότι ορισμένα κράτη μέλη έχουν θεσπίσει ή προτίθενται να θεσπίσουν τον ΦΨΥ ή τη ΣΨΠ σε εθνικό επίπεδο, ως πιθανή διέξοδο σε περίπτωση αποτυχίας των διαπραγματεύσεων τόσο στον ΟΟΣΑ όσο και στην ΕΕ·

8. εκφράζει την ικανοποίησή του για το σχέδιο εργασίας του IF ως σημαντικό βήμα για την επίτευξη διεθνούς συμφωνίας σε επίπεδο ΟΟΣΑ/IF για τη μεταρρύθμιση του διεθνούς συστήματος φορολόγησης των εταιρειών, όπως έχει ζητήσει το Κοινοβούλιο·

9. εκφράζει την ικανοποίησή του για τον ισότιμο ρόλο όλων των χωρών που συμμετέχουν στο IF, το οποίο συγκεντρώνει περισσότερες από 130 χώρες και περιοχές δικαιοδοσίας με στόχο τη συνεργασία για την εφαρμογή της δέσμης μέτρων BEPS του ΟΟΣΑ και της G20 και τη διαπραγμάτευση για την εξεύρεση κοινών λύσεων για την αντιμετώπιση των υπόλοιπων προκλήσεων σε σχέση με τη BEPS· υπενθυμίζει, ωστόσο, ότι οι αναπτυσσόμενες χώρες δεν εντάχθηκαν στη διαδικασία BEPS παρά μόνο στα τελευταία στάδια των διαπραγματεύσεων· εκφράζει, επομένως, την ικανοποίησή του για την απουσία αποκλεισμών στις εν εξελίξει διαπραγματεύσεις· υπενθυμίζει τη θέση του Κοινοβουλίου σχετικά με τη δημιουργία ενός διακυβερνητικού φορολογικού οργάνου στο πλαίσιο του ΟΗΕ·

10. σημειώνει ότι από τα προκαταρκτικά πορίσματα της εκτίμησης αντικτύπου της Γραμματείας του ΟΟΣΑ προκύπτει ότι το συνδυασμένο αποτέλεσμα του πρώτου και του δεύτερου πυλώνα θα οδηγούσε σε σημαντική αύξηση των φορολογικών εσόδων παγκοσμίως καθώς και σε ανακατανομή των φορολογικών δικαιωμάτων υπέρ της περιοχής δικαιοδοσίας στην οποία βρίσκεται η αγορά· επισημαίνει ειδικότερα ότι ο δεύτερος πυλώνας θα οδηγούσε σε σημαντική αύξηση των εσόδων από τον φόρο εισοδήματος εταιρειών σε παγκόσμιο επίπεδο· αντιλαμβάνεται ότι οι δύο πυλώνες δεν θα έχουν αρνητική επίδραση στο κρίσιμο ζήτημα του επενδυτικού περιβάλλοντος ( 22 ) · καλεί τα κράτη μέλη να επιμείνουν να ζητούν από τον ΟΟΣΑ να διευρύνει το πεδίο εφαρμογής των εκτιμήσεων αντικτύπου προκειμένου αυτές να περιλαμβάνουν διαφορετικές εκδόσεις των προτάσεων και μια ανάλυση του τρόπου με τον οποίο το φορολογητέο συνδετικό στοιχείο θα επηρεάζει τα έσοδα που αποκομίζουν οι επιμέρους χώρες από τον φόρο εταιρειών, και να δημοσιεύει τις εν λόγω εκτιμήσεις αντικτύπου μόλις ολοκληρώνονται προκειμένου να παρέχονται οι απαραίτητες κατευθυντήριες γραμμές για τις προτεινόμενες μεταρρυθμίσεις·

11. επισημαίνει τις ιδιαιτερότητες της ενιαίας αγοράς, η οποία προβλέπει την ελεύθερη κυκλοφορία αγαθών και υπηρεσιών, και θεωρεί επομένως ότι οποιαδήποτε μεταρρύθμιση του διεθνούς συστήματος φορολόγησης των εταιρειών θα πρέπει να εγγυάται την ομαλή λειτουργία της ενιαίας αγοράς, ιδίως με την εξασφάλιση ισότιμων όρων ανταγωνισμού για όλες τις επιχειρήσεις, και ειδικότερα για τις μικρές και μεσαίες, διασφαλίζοντας μεταξύ άλλων ότι οι επιχειρήσεις θα καταβάλλουν το μερίδιο φόρου που τους αναλογεί στον τόπο στον οποίο αναπτύσσουν ουσιαστική και πραγματική οικονομική δραστηριότητα και δημιουργούν αξία, και ότι τα φορολογικά έσοδα θα κατανέμονται με δίκαιο τρόπο μεταξύ των κρατών μελών· θεωρεί ότι η πρόσβαση στην ενιαία αγορά, η οποία περιλαμβάνει έναν από τους μεγαλύτερους αριθμούς καταναλωτών στον κόσμο και αυξάνει την ανταγωνιστικότητα της ΕΕ, συμβαδίζει με φορολογική ευθύνη·

12. εφιστά την προσοχή στο γεγονός ότι ο φορολογικός ανταγωνισμός μεταξύ των κρατών μελών πρέπει να παραμείνει θεμιτός και διαφανής, ώστε να λειτουργεί προς όφελος της ανάπτυξης και της απασχόλησης·

Πρώτος πυλώνας — Προς μια ενοποιημένη προσέγγιση για δικαιότερη κατανομή των φορολογικών δικαιωμάτων

13. επικροτεί την πρόταση της Γραμματείας του ΟΟΣΑ να συγχωνευθούν και οι τρεις υπό εξέταση εναλλακτικές λύσεις στον πρώτο πυλώνα, δεδομένου ότι συμφωνούν στους ακόλουθους στόχους: — να ανακατανεμηθούν τα φορολογικά δικαιώματα υπέρ της περιοχής δικαιοδοσίας στην οποία βρίσκονται οι χρήστες ή η αγορά, — να προβλεφθεί ένας νέος κανόνας περί φορολογητέου συνδετικού στοιχείου ο οποίος δεν θα εξαρτάται από τη φυσική παρουσία στην περιοχή δικαιοδοσίας στην οποία βρίσκονται οι χρήστες ή η αγορά, — να χρησιμοποιούνται ως βάση τα παγκόσμια κέρδη των πολυεθνικών και να εγκαταλειφθεί η χρήση της αρχής της χωριστής οντότητας, — να επιδιωχθεί η απλούστευση, η σταθεροποίηση του φορολογικού συστήματος και η ενίσχυση της φορολογικής ασφάλειας κατά την εφαρμογή·

Πεδίο εφαρμογής

14. ζητεί να αποφευχθεί η περιχαράκωση της ψηφιακής οικονομίας, δεδομένου ότι οι φορολογικές προκλήσεις που αντιμετωπίζει σήμερα το διεθνές φορολογικό σύστημα δεν οφείλονται μόνο στην ψηφιοποίηση της οικονομίας, αλλά συνδέονται και με την ολοένα και μεγαλύτερη παγκοσμιοποίησή της·

15. θεωρεί ότι το πεδίο εφαρμογής της μεταρρύθμισης θα πρέπει, αφενός, να αποφεύγει την πρόσθετη και περιττή επιβάρυνση των ΜΜΕ και, αφετέρου, να καλύπτει όλες τις μεγάλες επιχειρήσεις που έχουν τη δυνατότητα να εμπλέκονται σε πρακτικές BEPS χρησιμοποιώντας νόμιμα συστήματα φορολογικού σχεδιασμού σε διάφορα κράτη μέλη και τρίτες χώρες· σημειώνει ότι η τρέχουσα πρόταση της Γραμματείας του ΟΟΣΑ περιορίζει το πεδίο εφαρμογής της εν λόγω μεταρρύθμισης σε επιχειρήσεις που έχουν υψηλό βαθμό ψηφιοποίησης ή απευθύνονται σε καταναλωτές, μια έννοια που δεν έχει ακόμη οριστεί με σαφήνεια, και αφορά λίγες μόνο από τις πολυεθνικές επιχειρήσεις που εμπλέκονται σε πρακτικές επιθετικού φορολογικού σχεδιασμού·

16. συνιστά να χρησιμοποιούνται ως βάση λειτουργικά κέρδη που εξάγονται από ενοποιημένους χρηματοοικονομικούς λογαριασμούς, έπειτα από ανάλυση σκοπιμότητας· αναγνωρίζει, ωστόσο, ότι υπάρχουν χρονικά κενά όταν χρησιμοποιούνται ως βάση οι ενοποιημένοι χρηματοοικονομικοί λογαριασμοί, και καλεί τα κράτη μέλη να αποσαφηνίσουν το σημείο αυτό κατά τη διάρκεια των διαπραγματεύσεων σε επίπεδο IF·

17. σημειώνει ότι η τρέχουσα πρόταση της Γραμματείας του ΟΟΣΑ προβλέπει την εξαίρεση συγκεκριμένων τομέων, όπως ο εξορυκτικός τομέας και ο τομέας των πρώτων υλών, και παροτρύνει την Επιτροπή να συμπεριλάβει τις εξαιρέσεις αυτές στην ανάλυση αντικτύπου, προκειμένου ιδίως να διασφαλιστεί ότι η διεθνής μεταρρύθμιση θα σέβεται την πρωτοβουλία της ΕΕ για τη συνοχή των πολιτικών για την ανάπτυξη·

18. προτρέπει τον ΟΟΣΑ να προβεί σε σαφή διάκριση μεταξύ των τομέων και των μεγεθών επιχειρήσεων στην πρότασή του·

19. θεωρεί ότι το φορολογικό πλαίσιο θα πρέπει να είναι σε θέση να επιτυγχάνει ισορροπία μεταξύ των διαφορετικών καταστάσεων, και συγκεκριμένα όσον αφορά τις συνθήκες μονοπωλιακής προσόδου και τις καινοτόμες εταιρείες υψηλής ανάπτυξης·

Νέο φορολογητέο συνδετικό στοιχείο

20. επιδοκιμάζει την ιδέα για ένα νέο φορολογητέο συνδετικό στοιχείο που θα υπερβαίνει την αντίληψη ότι μια εταιρεία πρέπει να έχει φυσική παρουσία σε μια χώρα προκειμένου η χώρα αυτή να αποκτά φορολογικά δικαιώματα επί της εταιρείας· θεωρεί ότι ο το φορολογητέο συνδετικό στοιχείο θα πρέπει να σχεδιαστεί με τέτοιο τρόπο ώστε να περιλαμβάνει όλες τις επιχειρήσεις που αλληλεπιδρούν με πελάτες και χρήστες στη χώρα αυτή, μεταξύ άλλων και με ψηφιακά μέσα·

21. επικροτεί την ιδέα να αναπτυχθεί ένα όριο εσόδων ανά χώρα, προσαρμοσμένο με τέτοιο τρόπο ώστε να διασφαλίζεται ότι οι μικρότερες οικονομίες θα αποκομίζουν και αυτές το μερίδιο φορολογικών δικαιωμάτων που τους αναλογεί· υπενθυμίζει, στο πλαίσιο αυτό, την πρόταση της ΕΕ για ΣΨΠ·

22. επικροτεί την ιδέα ότι αυτό το νέο φορολογητέο συνδετικό στοιχείο θα αποτελεί αυτοτελή διάταξη, ώστε να μην είναι απαραίτητη η αναθεώρηση όλων των φορολογικών συμβάσεων·

Νέα κατανομή των φορολογικών δικαιωμάτων

23. επικροτεί την ιδέα να αναπτυχθεί μια νέα κατανομή των φορολογικών δικαιωμάτων που θα υπερβαίνει την αρχή των ίσων αποστάσεων (arm’s length principle) και θα οδηγεί στην απόδοση νέων φορολογικών δικαιωμάτων στην περιοχή δικαιοδοσίας στην οποία βρίσκεται η αγορά·

24. θεωρεί ότι η διάκριση μεταξύ συνήθων και μη συνήθων κερδών, δύο εννοιών που δεν έχουν οριστεί ακόμη με σαφήνεια και θα μπορούσαν να οδηγήσουν σε τεχνητή διάκριση και μόνο, καθώς και η διατήρηση των κανόνων μεταβιβαστικής τιμολόγησης που βασίζονται στην αρχή των ίσων αποστάσεων για το μεγαλύτερο μέρος της κατανομής κερδών, θα οδηγήσει σε πολυπλοκότητα και αβεβαιότητα, με σημαντική επιβάρυνση για τις επιχειρήσεις, ιδίως όσον αφορά τις κατευθυντήριες γραμμές του ΟΟΣΑ για τη μεταβιβαστική τιμολόγηση· πιστεύει ότι θα ήταν σκόπιμο να υπάρξει μια πιο ολοκληρωμένη αναθεώρηση της αρχής των ίσων αποστάσεων· εκφράζει την ανησυχία του για το γεγονός ότι αυτό θα μπορούσε να δημιουργήσει πρόσθετες ευκαιρίες παράκαμψης των προσφάτως συμφωνηθέντων κανόνων·

25. καλεί την Επιτροπή και τα κράτη μέλη να αποσαφηνίσουν τον τρόπο με τον οποίο το νέο φορολογητέο συνδετικό στοιχείο και η κατανομή των φορολογικών δικαιωμάτων μπορούν να συνυπάρξουν με τους ισχύοντες κανόνες μεταβιβαστικής τιμολόγησης, όπως προτείνεται από τον ΟΟΣΑ· εκφράζει, επομένως, την προτίμησή του για μια λύση που θα ευνοούσε την κλασματική κατανομή των παγκόσμιων κερδών, βάσει παραγόντων που αντιπροσωπεύουν ουσιαστική και πραγματική οικονομική δραστηριότητα και δημιουργία αξίας, όπως είναι, ειδικότερα, οι πωλήσεις, οι εργαζόμενοι, τα περιουσιακά στοιχεία και οι χρήστες· υπενθυμίζει επομένως, στο πλαίσιο αυτό, τη θέση του για τις προτάσεις για Κ(Ε)ΒΦΕ και ΣΨΠ, μεταξύ άλλων όσον αφορά τις επενδύσεις για έρευνα και ανάπτυξη·

26. επικροτεί τη βούληση να διασφαλιστεί η φορολογική ασφάλεια και να περιοριστούν οι διαφορές που θα μπορούσαν να προκύψουν από την εφαρμογή του νέου φορολογητέου συνδετικού στοιχείου και της νέας κατανομής των φορολογικών δικαιωμάτων· ζητεί, ως εκ τούτου, να διερευνηθεί η σκοπιμότητα ενός μηχανισμού, π.χ. υπό τη μορφή μιας «μονοαπευθυντικής θυρίδας», που θα απλοποιούσε τον υπολογισμό και την καταβολή των οφειλόμενων φόρων και θα μείωνε τον διοικητικό φόρτο τόσο για τις εταιρείες όσο και για τις φορολογικές αρχές, και παράλληλα θα συμμορφωνόταν με τις εθνικές υποχρεώσεις των φορολογικών διοικήσεων· τονίζει, ωστόσο, ότι η φορολογική ασφάλεια θα μπορούσε να επιτευχθεί καλύτερα με τη θέσπιση απλών, σαφών και εναρμονισμένων κανόνων, χάρη στους οποίους θα αποτρεπόταν εξαρχής η ύπαρξη διαφορών· εκφράζει την ανησυχία του σχετικά με την πρόταση της Γραμματείας του ΟΟΣΑ για υποχρεωτική διαιτησία όσον αφορά το «ποσό Γ», δεδομένης της ύπαρξης μηχανισμού επίλυσης διαφορών σε επίπεδο ΕΕ ( 23 )

Δεύτερος πυλώνας — Παγκόσμιας εμβέλειας πρόταση κατά της διάβρωσης της φορολογικής βάσης (GloBE)

27. εκφράζει την ικανοποίησή του για τη συμφωνία στην οποία κατέληξαν ( 24 ) τα μέλη του IF σχετικά με τον δεύτερο πυλώνα του σχεδίου εργασίας, και η οποία προβλέπει ότι θα εξεταστεί μια προσέγγιση που θα παρέχει στις περιοχές δικαιοδοσίας την ελευθερία να καθορίζουν οι ίδιες το φορολογικό τους σύστημα, ρυθμίζοντας μεταξύ άλλων την ύπαρξη φόρου εισοδήματος εταιρειών και το ύψος των φορολογικών συντελεστών τους, αλλά παρέχει επίσης σε άλλες περιοχές δικαιοδοσίας το δικαίωμα να εφαρμόζουν τους κανόνες που αναλύονται, στις περιπτώσεις που ο πραγματικός συντελεστής φορολόγησης του εισοδήματος βρίσκεται κάτω από ένα ελάχιστο ποσοστό ( 25 )

28. σημειώνει τις δεσμεύσεις της G7, σύμφωνα με τις οποίες, στο πλαίσιο του δεύτερου πυλώνα, οι υπουργοί συμφώνησαν ότι ένα ελάχιστο επίπεδο πραγματικής φορολόγησης, όπως για παράδειγμα το καθεστώς GILTI στις ΗΠΑ, θα συνέβαλε στο να διασφαλιστεί ότι οι εταιρείες καταβάλλουν το μερίδιο φόρων που τους αναλογεί ( 26 )

29. επικροτεί την πρόταση GloBE, η οποία αποσκοπεί στο να διασφαλιστεί ότι θα καταβάλλεται ένα ελάχιστο επίπεδο φόρου στον τόπο στον οποίο δημιουργείται αξία και πραγματοποιείται οικονομική δραστηριότητα· θεωρεί ότι τα μέτρα του δεύτερου πυλώνα θα πρέπει να έχουν ως απώτερο στόχο την αντιμετώπιση των υπόλοιπων ζητημάτων σε σχέση με τη BEPS, αποτρέποντας παράλληλα τον επιζήμιο φορολογικό ανταγωνισμό, ιδίως με τον περιορισμό των πιέσεων για χορήγηση αδικαιολόγητων φορολογικών κινήτρων χωρίς κανένα θετικό οικονομικό αντίκτυπο, και λειτουργώντας συμπληρωματικά προς τα υφιστάμενα μέτρα που αποσκοπούν στην αντιμετώπιση της φοροδιαφυγής, του επιθετικού φορολογικού σχεδιασμού και της φοροαποφυγής· καλεί την Επιτροπή να αξιολογεί και να παρακολουθεί τον αντίκτυπο του εν λόγω μελλοντικού ελάχιστου προτύπου όσον αφορά μια δυνητική γενική μείωση των επίσημων φορολογικών συντελεστών εισοδήματος εταιρειών σε ολόκληρη την ΕΕ·

30. καλεί τα κράτη μέλη να διασφαλίσουν ότι η πρόταση GloBE θα προβλέπει το απλούστερο δυνατό πλαίσιο που δεν θα οδηγεί στην ανάπτυξη επιζήμιων φορολογικών συστημάτων· υπενθυμίζει το αίτημα του Κοινοβουλίου για θέσπιση ενωσιακού καταλόγου επιζήμιων φορολογικών μέτρων· επισημαίνει ότι η πρόβλεψη εξαιρέσεων και απαλλαγών θα υπονόμευε την πολιτική βούληση που αντιπροσωπεύει η πρόταση GloBE, καθώς και την αποτελεσματικότητά της· συνιστά η πρόταση GloBE να καλύπτει όλες τις επιζήμιες φορολογικές πρακτικές που περιλαμβάνονται στη δράση 5 για τη BEPS·

31. αντιλαμβάνεται ότι η πρόταση GloBE θα περιλάμβανε ένα σύνολο αμυντικών μέτρων, μεταξύ των οποίων έναν κανόνα σχετικά με τη συμπερίληψη του εισοδήματος, έναν κανόνα σχετικά με τη μετάπτωση ορισμένων εσόδων (switch-over), έναν κανόνα σχετικά με τις πληρωμές που υπόκεινται σε μειωμένη φορολόγηση και έναν κανόνα σχετικά με τη φορολογική υποχρέωση· υπενθυμίζει, στο πλαίσιο αυτό, το νομοθετικό ψήφισμα του Κοινοβουλίου σχετικά με την οδηγία ATAD ( 27 )

32. θεωρεί ότι ο υπολογισμός των φορολογικών βάσεων, στο πλαίσιο της πρότασης GloBE, θα πρέπει να συνάδει με τις διεθνείς αρχές που έχουν συμφωνηθεί για την αποφυγή της διάβρωσης της φορολογικής βάσης καθώς και του επιζήμιου ανταγωνισμού μεταξύ χωρών, ο οποίος απειλεί να υπονομεύσει την αποτελεσματικότητα οποιασδήποτε απόφασης που μπορεί να ληφθεί για ένα ελάχιστο επίπεδο φορολογίας·

33. θεωρεί ότι οποιαδήποτε συζήτηση σε επίπεδο ΟΟΣΑ/G20 προς την κατεύθυνση ενός ελάχιστου φορολογικού συντελεστή θα πρέπει να περιλαμβάνει σκέψεις σχετικά με τον ορισμό της βάσης που συνδέεται με τον εν λόγω συντελεστή· θεωρεί ότι ο οποιοσδήποτε ελάχιστος συντελεστής θα πρέπει να είναι δίκαιος και επαρκής, προκειμένου να αποθαρρύνεται η μετατόπιση κερδών και να αποτρέπεται ο επιζήμιος φορολογικός ανταγωνισμός·

34. θεωρεί ότι, όσον αφορά τον κανόνα σχετικά με τη συμπερίληψη του εισοδήματος, θα πρέπει να θεσπιστεί ένα ελάχιστο επίπεδο φορολογίας για κάθε περιοχή δικαιοδοσίας στην οποία είναι εγκατεστημένη μια πολυεθνική επιχείρηση, προκειμένου να περιοριστεί η δυνατότητα να συνεχιστούν πρακτικές επιθετικού φορολογικού σχεδιασμού, ούτως ώστε να διατηρηθεί η ανταγωνιστικότητα της οικονομίας μας·

Συμπεράσματα

35. εκφράζει τη λύπη του για την έλλειψη κοινής προσέγγισης σε επίπεδο ΕΕ όσον αφορά τις τρέχουσες εν εξελίξει διεθνείς διαπραγματεύσεις· καλεί κάθε κράτος μέλος και την Επιτροπή να δημοσιοποιούν τις θέσεις τους σχετικά με τις προτάσεις της Γραμματείας του ΟΟΣΑ για τον πρώτο και τον δεύτερο πυλώνα·

36. καλεί την Επιτροπή και τα κράτη μέλη να συμφωνήσουν σε μια κοινή, φιλόδοξη θέση της ΕΕ για τις διαπραγματεύσεις σε επίπεδο ΟΟΣΑ, ώστε να διασφαλιστεί ότι η ΕΕ θα τηρεί ενιαία στάση και θα δίνει το παράδειγμα με στόχο να εξασφαλιστεί μια δικαιότερη κατανομή των φορολογικών δικαιωμάτων και ένα ελάχιστο επίπεδο φορολογίας, που θα οδηγούν σε μια δίκαιη αντιμετώπιση στο διεθνές φορολογικό περιβάλλον, προκειμένου να αντιμετωπιστούν η φοροδιαφυγή, ο επιθετικός φορολογικός σχεδιασμός και η φοροαποφυγή·

37. καλεί την Επιτροπή να παράσχει υποστήριξη για την ανάπτυξη της θέσης της ΕΕ· καλεί την Επιτροπή να προβεί σε εκτίμηση αντικτύπου όσον αφορά τα έσοδα για κάθε κράτος μέλος και για τους δύο πυλώνες, συμπεριλαμβανομένων των δευτερογενών επιπτώσεων, με στόχο ιδίως να διασφαλιστεί η προσέγγιση της ΕΕ για τη συνοχή των πολιτικών για την ανάπτυξη· καλεί την Επιτροπή να ενημερώσει το Συμβούλιο και το Κοινοβούλιο σχετικά με τα πορίσματά της·

38. αναμένει από τα κράτη μέλη να κοινοποιούν στον ΟΟΣΑ και την Επιτροπή όλα τα σχετικά στοιχεία που μπορούν να χρησιμοποιηθούν προκειμένου να εκπονηθούν οι ακριβέστερες δυνατές εκτιμήσεις αντικτύπου και σχετικές αναλύσεις·

39. παροτρύνει ένθερμα την Επιτροπή και τα κράτη μέλη να επιτύχουν συμφωνία σε διεθνές επίπεδο, η οποία στη συνέχεια θα μεταφερθεί σε ενωσιακό επίπεδο μέσω της σχετικής ενωσιακής και εθνικής νομοθεσίας· υποστηρίζει επίσης τη δέσμευση της Προέδρου της Επιτροπής να προτείνει μια λύση σε επίπεδο ΕΕ σε περίπτωση που δεν επιτευχθεί διεθνής συμφωνία έως το τέλος του 2020, υπό την προϋπόθεση ότι αυτή η λύση σε επίπεδο ΕΕ δεν θα περιορίζεται στις ψηφιακές επιχειρήσεις· αντιλαμβάνεται ότι μια τέτοια λύση θα ενίσχυε την ενιαία αγορά με τη θέσπιση ενός ελάχιστου επιπέδου φορολογίας που θα απέτρεπε τη λήψη μονομερών μέτρων·

40. υπενθυμίζει ότι η εν εξελίξει μεταρρύθμιση του διεθνούς συστήματος φορολόγησης των εταιρειών αποτελείται από δύο πυλώνες ίσης σημασίας, οι οποίοι λειτουργούν συμπληρωματικά· καλεί, ως εκ τούτου, τα κράτη μέλη να αντιμετωπίζουν τους δύο αυτούς πυλώνες, στο πλαίσιο των διαπραγματεύσεων, ως μία ενιαία δέσμη αναγκαίων μεταρρυθμίσεων·

41. καλεί την Επιτροπή και το Συμβούλιο να προετοιμάσουν τη νομική βάση για την ενσωμάτωση των αποτελεσμάτων μιας διεθνούς συμφωνίας στο δίκαιο της ΕΕ και να υποβάλουν το συντομότερο δυνατόν νομοθετική πρόταση·

42. καλεί το Συμβούλιο, με την υποστήριξη της Επιτροπής, να αξιολογήσει τα κριτήρια του ενωσιακού καταλόγου μη συνεργάσιμων περιοχών φορολογικής δικαιοδοσίας, μόλις εγκριθούν οι διεθνείς κανόνες και/ή οι προσφάτως συμφωνηθείσες μεταρρυθμίσεις της ΕΕ, και να κρίνει κατά πόσον απαιτείται επικαιροποίηση·

43. καλεί την Επιτροπή να διερευνήσει τη δυνατότητα να αποφευχθεί μια νομική βάση που θα απαιτεί ομοφωνία στο Συμβούλιο· υπενθυμίζει τη συμβολή της Επιτροπής στην ανακοίνωσή της με τίτλο «Προς μια πιο αποτελεσματική και πιο δημοκρατική διαδικασία λήψης αποφάσεων στη φορολογική πολιτική της ΕΕ», με την οποία προτείνεται ένας οδικός χάρτης για τη λήψη αποφάσεων με ειδική πλειοψηφία·

44. επισημαίνει ότι μια αποτελεσματική και συνολική διεθνής μεταρρύθμιση πρέπει να συνοδεύεται από διαφάνεια· επικροτεί τις πρόσφατες προσπάθειες της Προεδρίας του Συμβουλίου για την επανέναρξη των συζητήσεων σχετικά με την πρόταση της ΕΕ για δημόσια υποβολή εκθέσεων ανά χώρα· εκφράζει τη λύπη του για το γεγονός ότι το Συμβούλιο δεν μπόρεσε, μέχρι σήμερα, να συμφωνήσει σε μια γενική προσέγγιση σχετικά με την εν λόγω πρόταση· καλεί τα κράτη μέλη να συμφωνήσουν σε μια γενική προσέγγιση το συντομότερο δυνατόν· υπογραμμίζει ότι η δημόσια υποβολή εκθέσεων ανά χώρα θα καθιστούσε αποτελεσματικότερη τη μεταρρύθμιση BEPS 2.0·

ο

ο ο

45. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, στην Επιτροπή, στη Γραμματεία του ΟΟΣΑ, καθώς και στις κυβερνήσεις και στα κοινοβούλια των κρατών μελών.

(1) ΕΕ C 366 της 27.10.2017, σ. 51.

(2) ΕΕ C 101 της 16.3.2018, σ. 79.

(3) ΕΕ C 369 της 11.10.2018, σ. 132.

(4) Κείμενα που εγκρίθηκαν, P8_TA(2019)0240.

(5) ΕΕ C 399 της 24.11.2017, σ. 74.

(6) Την κοινή έκθεση παρακολούθησης για το ψήφισμα του Ευρωπαϊκού Κοινοβουλίου (ECON) που περιέχει συστάσεις προς την Επιτροπή σχετικά με την επίτευξη διαφάνειας, συντονισμού και σύγκλισης στις πολιτικές όσον αφορά τη φορολογία των εταιρειών στην Ένωση και το ψήφισμα του Ευρωπαϊκού Κοινοβουλίου (TAXE) σχετικά με τις φορολογικές αποφάσεις τύπου «tax ruling» και άλλα μέτρα παρόμοιου χαρακτήρα ή αποτελέσματος, που εγκρίθηκε από την Επιτροπή στις 16 Μαρτίου 2016, την έκθεση παρακολούθησης για το ψήφισμα του Ευρωπαϊκού Κοινοβουλίου (TAX2) σχετικά με τις φορολογικές αποφάσεις τύπου «tax ruling» και άλλα μέτρα παρόμοιου χαρακτήρα ή αποτελέσματος, που εγκρίθηκε από την Επιτροπή στις 16 Νοεμβρίου 2016, και την έκθεση παρακολούθησης για το μη νομοθετικό ψήφισμα του Ευρωπαϊκού Κοινοβουλίου (PANA), της 12ης Δεκεμβρίου 2017, σχετικά με το σχέδιο σύστασης του Ευρωπαϊκού Κοινοβουλίου προς το Συμβούλιο και την Επιτροπή εν συνεχεία της έρευνας για τη νομιμοποίηση εσόδων από παράνομες δραστηριότητες, τη φοροαποφυγή και τη φοροδιαφυγή, που εγκρίθηκε από την Επιτροπή τον Απρίλιο του 2018.

(7) Έγγραφο πολιτικής αριθ. 19/007, Διεθνές Νομισματικό Ταμείο, 10.3.2019.

(8) Hadzhieva, E., «Impact of Digitalisation on International Tax Matters: Challenges and Remedies», European Parliament, Directorate-General for Internal Policies, Policy Department A — Economic, Scientific and Quality of Life Policies, Φεβρουάριος 2019.

(9) «Study on Structures of Aggressive Tax Planning and Indicators — Final Report» (Taxation paper No 61, 27 Ιανουαρίου 2016), «The Impact of Tax Planning on Forward-Looking Effective Tax Rates» (Taxation paper No 64, 25 Οκτωβρίου 2016) και «Aggressive tax planning indicators — Final Report» (Taxation paper No 71, 7 Μαρτίου 2018).

(10) Οδηγία (ΕΕ) 2016/1164 του Συμβουλίου, της 12ης Ιουλίου 2016, για τη θέσπιση κανόνων κατά πρακτικών φοροαποφυγής που έχουν άμεση επίπτωση στη λειτουργία της εσωτερικής αγοράς (ΕΕ L 193 της 19.7.2016, σ. 1).

(11) Οδηγία (EΕ) 2017/952 του Συμβουλίου, της 29ης Μαΐου 2017, για την τροποποίηση της οδηγίας (ΕΕ) 2016/1164 όσον αφορά τις ασυμφωνίες στη μεταχείριση υβριδικών μέσων με τρίτες χώρες (ΕΕ L 144 της 7.6.2017, σ. 1).

(12) Πρόταση της 25ης Οκτωβρίου 2016 για οδηγία του Συμβουλίου για κοινή βάση φορολογίας εταιρειών (ΚΒΦΕ) (COM(2016)0685), και της 25ης Οκτωβρίου 2016 για κοινή ενοποιημένη βάση φορολογίας εταιρειών (ΚΕΒΦΕ) (COM(2016)0683).

(13) Η δέσμη μέτρων αποτελείται από την ανακοίνωση της Επιτροπής της 21ης Μαρτίου 2018 με τίτλο «Καιρός για ένα σύγχρονο, δίκαιο και αποδοτικό φορολογικό πρότυπο για την ψηφιακή οικονομία» (COM(2018)0146), την πρόταση της 21ης Μαρτίου 2018 για οδηγία του Συμβουλίου για τη θέσπιση κανόνων σχετικά με τη φορολόγηση των εταιρειών με σημαντική ψηφιακή παρουσία (COM(2018)0147), την πρόταση της 21ης Μαρτίου 2018 για οδηγία του Συμβουλίου σχετικά με το κοινό σύστημα φόρου ψηφιακών υπηρεσιών επί εσόδων που προκύπτουν από την παροχή ορισμένων ψηφιακών υπηρεσιών (COM(2018)0148) και τη σύσταση της Επιτροπής της 21ης Μαρτίου 2018 σχετικά με τη φορολόγηση των εταιρειών με σημαντική ψηφιακή παρουσία (C(2018)1650).

(14) Πρόταση οδηγίας του Ευρωπαϊκού Κοινοβουλίου και του Συμβουλίου της 12ης Απριλίου 2016 για την τροποποίηση της οδηγίας 2013/34/ΕΕ όσον αφορά τη δημοσιοποίηση πληροφοριών για τη φορολογία εισοδήματος από ορισμένες επιχειρήσεις και υποκαταστήματα (COM(2016)0198).

(15) ΕΕ C 2 της 6.1.1998, σ. 2.

(16) Σχετικά με τη Fiat, τη Starbucks και τη φορολογική απαλλαγή των πλεοναζόντων κερδών στο Βέλγιο, και τις αποφάσεις διεξαγωγής ερευνών για τις κρατικές ενισχύσεις όσον αφορά τις McDonald’s, Apple και Amazon.

(17) ΕΕ C 265 της 11.8.2017, σ. 59.

(18) Πλήρη πρακτικά των ακροάσεων της κ. Margrethe Vestager, Εκτελεστικής Αντιπροέδρου της Ευρωπαϊκής Επιτροπής, του κ. Valdis Dombrovskis, Εκτελεστικού Αντιπροέδρου της Ευρωπαϊκής Επιτροπής, και του κ. Paolo Gentiloni, Επιτρόπου, στη διεύθυνση: https://www.europarl.europa.eu/news/el/hearings2019/akroaseis-oristhenton-epitropon-2019

(19) Ανακοινωθέν της G20: https://www.mof.go.jp/english/international_policy/convention/g20/g20_191018it.htm

(20) Στοιχεία για τη φορολογία, Taxation Trends in the European Union (Οι φορολογικές τάσεις στην Ευρωπαϊκή Ένωση), δελτίο 3: Ανώτατοι επίσημοι φορολογικοί συντελεστές εισοδήματος εταιρειών (συμπεριλαμβανομένων των προσαυξήσεων), 1995-2019, Ευρωπαϊκή Επιτροπή, 2019, διαθέσιμο στο https://ec.europa.eu/taxation_customs/sites/taxation/files/taxation_trends_report_2019_statutory_rates.xlsx.

(21) OECD and Selected Partner Economies, Tax Policy Reforms 2018 (Οικονομίες των χωρών του ΟΟΣΑ και επιλεγμένων χωρών εταίρων, Μεταρρυθμίσεις φορολογικής πολιτικής 2018)· Αξίζει επίσης να σημειωθεί ότι η ΕΕ των 28 είναι ήδη πολύ κάτω από αυτό το επίπεδο, με μέσο φορολογικό συντελεστή εισοδήματος εταιρειών ύψους 21,9 % το 2018, από 32 % το 2000, σύμφωνα με την Επιτροπή: Taxation Trends in the European Union — Data for the EU Member States, Iceland and Norway, 2018 Edition (Τάσεις της φορολογίας στην Ευρωπαϊκή Ένωση — Στοιχεία για τα κράτη μέλη της ΕΕ, την Ισλανδία και τη Νορβηγία, έκδοση 2018) (σελίδα 36) και Taxation Trends in the European Union — Data for the EU Member States, Iceland and Norway, 2015 Edition (Τάσεις της φορολογίας στην Ευρωπαϊκή Ένωση — Στοιχεία για τα κράτη μέλη της ΕΕ, την Ισλανδία και τη Νορβηγία, έκδοση 2015) (σελίδα 147).

(22) OECD Secretary-General Tax Report to G20 Finance Ministers and Central Bank Governors (Έκθεση του Γενικού Γραμματέα του ΟΟΣΑ σχετικά με τη φορολογία προς τους Υπουργούς Οικονομικών και τους διοικητές κεντρικών τραπεζών της G20), Οκτώβριος 2019, ΟΟΣΑ, Παρίσι.

(23) Οδηγία (EΕ) 2017/1852 του Συμβουλίου, της 10ης Οκτωβρίου 2017, για τους μηχανισμούς επίλυσης φορολογικών διαφορών στην Ευρωπαϊκή Ένωση (ΕΕ L 265 της 14.10.2017, σ. 1).

(24) Εγκρίθηκε από το Πλαίσιο χωρίς αποκλεισμούς για την BEPS του ΟΟΣΑ/G20 (IF) κατά την 7η σύνοδό του, που πραγματοποιήθηκε από τις 28 έως τις 29 Μαΐου 2019.

(25) Πρόγραμμα εργασιών του ΟΟΣΑ σχετικά με την ανάπτυξη μιας συναινετικής λύσης για τις φορολογικές προκλήσεις που απορρέουν από την ψηφιοποίηση της οικονομίας, ΟΟΣΑ, 2019, Παρίσι, σ. 25, παράγραφος 50.

(26) G7, Σύνοψη της Προεδρίας: συνεδρίαση των υπουργών οικονομικών και των διοικητών των κεντρικών τραπεζών της G7, που πραγματοποιήθηκε από τις 17 έως τις 18 Ιουλίου 2019 https://www.gouvernement.fr/sites/default/files/locale/piece-jointe/2019/07/g7_chairs_summary.pdf

(27) Νομοθετικό ψήφισμα του Ευρωπαϊκού Κοινοβουλίου της 8ης Ιουνίου 2016 σχετικά με την πρόταση οδηγίας του Συμβουλίου που αφορά τη θέσπιση κανόνων κατά πρακτικών φοροαποφυγής που επηρεάζουν άμεσα τη λειτουργία της εσωτερικής αγοράς (ΕΕ C 86 της 6.3.2018, σ. 176).